**PRANEŠIMAS ŽINIASKLAIDAI**

**Data:** 2023 m. spalio mėn. 3 d.

Vilnius

# „Nter Asset Management“ savo NT projektų portfelį papildė 1 ha ploto sklypu su statiniais prestižiniame Vilniaus rajone

**Turto valdymo bendrovė „Nter Asset Management“ įsigijo 1,03 ha ploto sklypą su buvusios gydyklos ir kitais statiniais prestižiniame Vilniaus Antakalnio rajone, adresu P. Širvio g. 5. Įsigijimo sandorį ir būsimą sklypo vystymą didžiąja dalimi finansuoja „Šiaulių bankas“. Šio sandorio vertė neatskleidžiama.**

Patrauklioje vietoje – šalia Šveicarijos miško parko – esančio sklypo pastatų kompleksą sudaro beveik 2 tūkst. kv. m ploto buvusi gydykla, 307 kv. m ploto administracinis pastatas, apie 290 kv. m ploto ūkinis pastatas ir kiti ūkinės–techninės paskirties statiniai. Dauguma sklype esančių pastatų yra nusidėvėję, dalis jų įtraukti į Kultūros vertybių registrą.

Sklypas P. Širvio gatvėje patenka į intensyvaus užstatymo gyvenamąją zoną, kurioje galima vystyti gyvenamosios, visuomeninės ar komercinės paskirties nekilnojamojo turto projektus. Konkretus užstatymo projektas bus patvirtintas po detalios sklypo ir aplinkinės teritorijos galimybių studijos.

„Įsigytas sklypas atitinka mūsų investavimo strategiją ir tikslus. Jis yra puikioje lokacijoje – viename patraukliausių Vilniaus rajonų, šalia žaliųjų erdvių ir išplėtotos miesto infrastruktūros. Džiaugiamės savo nekilnojamojo turto vystymo portfelį papildę dar viena investicija, o projekto įgyvendinimui pritraukę papildomą banko finansavimą“, – sako bendrovės „Nter Asset Management“ nekilnojamojo turto investicijų vadovė Rosita Kucevičienė.

Anot R. Kucevičienės, sklype bus siekiama įgyvendinti išskirtinį, miestui ir jo gyventojams vertę kuriantį, projektą. Planuojant, kaip geriausiai panaudoti teritoriją, bus atsižvelgta į vietos kraštovaizdžio ir miesto rajono infrastruktūros ypatumus bei bendruomenės lūkesčius. R. Kucevičienės teigimu, per daugiau nei 20 veiklos metų „Nter Asset Management“ komanda yra sukaupusi daug ekspertinių žinių ir patirties įgyvendinant kompleksinius, sudėtingus projektus – įskaitant teritorijų su įvairios paskirties statiniais, integruojant saugomus kultūros paveldo objektus – plėtojimą.

Pagal savo veiklos strategiją „Nter Asset Management“ siekia pritraukti investicijas trijose turto klasėse – nekilnojamojo turto, privačios skolos ir privataus kapitalo. Bendrovės nekilnojamojo turto portfelį sudaro nuomos pajamas generuojantys ir per projekto vystymą vertę kuriantys objektai. Bendrovė investuoja į įvairios paskirties nekilnojamojo turto objektus ir teritorijų konversijos projektus skirtinguose jų etapuose.

Apie ,,Nter Asset Management“

,,Nter Asset Management" Lietuvos banko prižiūrima valdymo įmonė, veiklą vykdanti daugiau nei 20 metų, valdanti 14 investicinių fondų ir bendrovių, iš kurių didžiausią grupę sudaro fondai, veikiantys pagal Informuotiesiems investuotojams skirtų kolektyvinio investavimo subjektų įstatymą, o bendras valdomas turtas – viršija 100 mln. eurų.

2022 metais ,,Nter Asset Management“ (ankstesnis pavadinimas – ,,Orion Asset Management“) valdomas turtas išaugo beveik trečdaliu – nuo 84,26 mln. eurų iki 110,43 mln. eurų. Bendrovės veiklos pajamos per metus paaugo 56 proc. iki 1,7 mln. eurų.  Iki 2027 metų ketinama pasiekti 500 mln. eur vertės valdomo turto trijose turto klasėse – privačioje skoloje, privačiame kapitale ir nekilnojamojo turto klasėje.

Daugiau informacijos:

Jūratė Kavaliauskaitė  
Verslo vystymo vadovė  
el. p. [jk@enteram.lt](mailto:jk@enteram.lt)  
m. +370 686 48078